നാരുകള് ആരോഗ്യത്തിന്റെ നാരായവേരുകള് !! ശരീരപോഷണത്തിനും ശരിയായ വളര്ച്ചയ്ക്കും ചില പ്രത്യേക തരം ഭക്ഷണം ആവശ്യമാണ്. കാര്ബോഹൈഡ്രേറ്റ്, പ്രോട്ടീന്, ഫാറ്റ് എന്നിവ ഈ വിഭാഗത്തിലുള്ളവയാണ്. വൈറ്റമിനുകളും മിനറലുകളും ഇതില് പെടുന്നവ തന്നെ. അവയുടെ ദൗര്ലഭ്യം ആരോഗ്യത്തെ കുറയ്ക്കുകയും രോഗത്തിന് കാരണമാകുകയും ചെയ്യും. ഏത് പ്രായത്തിലുള്ളവര്ക്കും നിര്ബന്ധമായും ആഹാരത്തില് ഉണ്ടായിരിക്കേണ്ടവയാണ് നാരുകള് അഥവാ ഫൈബറുകള്. അതുകൊണ്ടാണ് നാരുകളടങ്ങിയ ഭക്ഷണം കഴിക്കണമെന്ന് ഡോക്ടര്മാര് നിര്ദ്ദേശിക്കുന്നത്. നാരുകളടങ്ങിയ ഭക്ഷണം കഴിക്കുന്നത് വളരെ ഗുണകരമാണ്. എന്നാല്, നാരുകളടങ്ങിയവയാണെങ്കിലും ചിലതരം പാകപ്പെടുത്തലുകള് കാരണം അവയുടെ ശരിക്കുള്ള ഉപയോഗം കിട്ടാതെയും വരാം. ആഹാരപദാര്ത്ഥങ്ങള്ക്ക് രൂപമാറ്റങ്ങള് വരുത്തുന്നതും പാകപ്പെടുത്തുന്നതും കാരണം ഫൈബറുകളുടെ ഗുണപരമായ ഉപയോഗം നഷ്ടപ്പെടുന്നു. ഗോതമ്ബിലെ ഉമിയും അരിയിലെ തവിടും ഉമിയുള്ള ഗോതമ്ബും തവിടുള്ള അരിയും ഫൈബറുകള് ധാരാളമടങ്ങിയ ആഹാര പദാര്ത്ഥങ്ങളാണെങ്കിലും അവതന്നെ അരച്ചും പൊടിച്ചും ഉമി നീക്കിയും നിറം മാറ്റിയും രുചികരമാക്കിയും മൃദുത്വമുള്ളതാക്കിയും കൂടുതല് സംസ്കരിക്കുന്നതിനനുസരിച്ച് ഫൈബറിന്റെ അളവും അതുകൊണ്ടുതന്നെ ഉപയോഗവും കുറയും. ഉമിയുള്ള ഗോതമ്ബില് ഫൈബറിന്റെ അളവ് കൂടുതലും അതുതന്നെ സംസ്കരിച്ച് തയ്യാറാക്കിയ ആട്ടയിലും മൈദയിലും ഫൈബറിന്റെ അളവ് വളരെ കുറവുമായിരിക്കും എന്ന് അറിയണം. ഇതുപോലെ ധാരാളം നാരുകളുള്ള പല ഭക്ഷണവസ്തുക്കളും എണ്ണയില് പാകപ്പെടുത്തിയും കേടുകൂടാതെ സൂക്ഷിക്കുന്നതിനുള്ള പ്രിസര്വേറ്റീവുകള് ചേര്ത്തും മറ്റു പല ഭക്ഷ്യവസ്തുക്കളുമായി കൂട്ടിക്കലര്ത്തിയും അരിഞ്ഞും നുറുക്കിയും അവയില് അടങ്ങിയിട്ടുള്ള നാരിന്റെ അളവിനെ കുറച്ചുകളയുന്ന രീതികള് നമ്മളില് പലരും അറിവില്ലാത്തത് കാരണം ശീലിച്ചുവച്ചിരിക്കുന്ന കാര്യങ്ങളാണ്. പ്രയോജനം തിരിച്ചറിയണം പലതരം പഴങ്ങള് നുറുക്കി ഫ്രൂട്ട് സലാഡ് ആക്കിയും ജ്യൂസ് ഉണ്ടാക്കിയും കഴിക്കുന്നതും ഫൈബറിന്റെ പ്രയോജനത്തെ കുറയ്ക്കുകയാണ് ചെയ്യുന്നത്. ഇത്തരത്തില് ഉപയോഗിക്കുമ്ബോള് നാരുകള് ധാരാളം അടങ്ങിയവയായിരുന്നാല് കൂടി അവയുടെ പ്രയോജനം ലഭിക്കണമെന്നില്ല. ചില രോഗാവസ്ഥകളില് നാരുകള് അധികം അടങ്ങിയിട്ടുള്ളവയെ അവയുടെ പ്രയോജനം കൂടി അറിഞ്ഞുവേണം ഉപയോഗിക്കാന്. മലബന്ധം ഉള്ളവര്ക്ക് നാരുകള് ധാരാളമുള്ള ഭക്ഷണം കഴിക്കുന്നത് ശരിയായ മലശോധന ലഭിക്കുവാന് കാരണമാകും. എന്നാല്, വയറിളക്കമുള്ളവര് നാരുകളടങ്ങിയ ഭക്ഷണം കഴിച്ചാല് വയറിളക്കം വര്ദ്ധിക്കുവാനാണ് സാദ്ധ്യത. അതിനാല് വയറിളക്കമുള്ളപ്പോള് വാഴപ്പഴം, പാല്, ഉഴുന്ന്, ഇലക്കറികള് പ്രത്യേകിച്ചും മുരിങ്ങയിലത്തോരന്, തവിടുള്ള ധാന്യങ്ങള് കൊണ്ട് ഉണ്ടാക്കുന്ന ആഹാരം എന്നിവ കഴിക്കരുത്. മുഴുധാന്യങ്ങളില് മുഴുവന് നാര് ! രക്തത്തിലെ പഞ്ചസാരയുടെ അളവ് കുറയുന്നതിനും കൊഴുപ്പ്, ശരീരഭാരം എന്നിവ കുറയ്ക്കുന്നതിനും ശരിയായ മലശോധന ലഭിക്കുന്നതിനും കാന്സര് പോലുള്ള രോഗങ്ങള് ഒഴിവാക്കുന്നതിനും നാരുകളടങ്ങിയ ഭക്ഷണം ഗുണം ചെയ്യും. അതിനാല് പ്രമേഹം, രക്തസമ്മര്ദ്ദം, പൊണ്ണത്തടി, കൊളസ്ട്രോള്, അര്ശസ്, ദഹനപ്രശ്നങ്ങള്, മലബന്ധം തുടങ്ങിയവയുള്ളവര് നാരുകളടങ്ങിയ ഭക്ഷണം കഴിക്കാന് പ്രത്യേകം ശ്രദ്ധിക്കണം. മള്ബറി, ബ്ലാക്ക്ബെറി, ബ്ലൂബെറി, പ്രൂണ്സ്, ബട്ടര്ഫ്രൂട്ട്, പ്ലം, പേരയ്ക്ക, ആപ്പിള്, ഓറഞ്ച്, പൈനാപ്പിള്, ഉണക്കിയ പഴങ്ങള്, വാഴപ്പഴം എന്നിവകളില് ധാരാളം നാരുകളുണ്ട്. നാരുകളെ ഫലപ്രദമായി ഉപയോഗപ്പെടുത്താനാണ് മുഴുധാന്യങ്ങള് ഉപയോഗിക്കണമെന്ന് പറയുന്നത്. നെല്ലിക്ക നാരുകളടങ്ങിയ ഒരു വിശേഷഭക്ഷ്യവസ്തുവാണ്. മിക്കവാറും കിഴങ്ങു വര്ഗങ്ങളില് ആവശ്യത്തിന് നാരുകളുണ്ട്. കപ്പ, ഉരുളക്കിഴങ്ങ്, മധുരക്കിഴങ്ങ്, കാരറ്റ്, ബീറ്റ്റൂട്ട് എന്നിവയെല്ലാം നല്ലതാണ്. സൂര്യകാന്തി വിത്ത്, മത്തന് വിത്ത്, തണ്ണിമത്തന് വിത്ത്, ബദാം തുടങ്ങിയവയും ഈന്തപ്പഴവും വളരെയേറെ നാരുകള് അടങ്ങിയിട്ടുള്ളവ തന്നെ. ചക്ക, തേങ്ങ, പനംകിഴങ്ങ്, ശതാവരിക്കിഴങ്ങ്, ചോളം എന്നിവയും മിക്കവാറും എല്ലാ പച്ചക്കറികളും പ്രത്യേകിച്ച് ബ്രോക്കോളി, കാബേജ്, അച്ചിങ്ങപ്പയര് എന്നിവയിലും നാരുകള് ധാരാളം അടങ്ങിയിട്ടുണ്ട്. ഇലക്കറികളിലെല്ലാംതന്നെ നാരുകളുടെ സാന്നിദ്ധ്യം വളരെ കൂടുതലാണ്. നമ്മള് കഴിക്കുന്ന എന്താഹാരവും നാരുകളുടെ സാന്നിദ്ധ്യത്തില് ശരിയായി ദഹിക്കുകയും ശരീരത്തിന്റെ വിവിധ ഭാഗങ്ങളില് നടക്കുന്ന ദഹനപ്രക്രിയ സമയബന്ധിതമായി തീര്ക്കുകയും ഭക്ഷണശകലങ്ങളുടെ ഒരിടത്തുനിന്നും മറ്റൊരിടത്തേക്കുള്ള ചലനം കുടലിന്റെ പെരിസ്റ്റാല്ട്ടിക് മൂവ്മെന്റിനൊപ്പം സുഗമമാക്കുകയും എവിടെയും ഭക്ഷ്യാവശിഷ്ടങ്ങള് തടസപ്പെടാത്തവിധം സഞ്ചരിച്ച് മലാശയത്തില് എത്തി അവിടെ നിന്ന് യാതൊരു പ്രയാസവും കൂടാതെ സമയത്ത് പുറത്തേക്ക് ബഹിഷ്കരിക്കുകയും ചെയ്യുന്നു. ഇത് കാരണം ശരീരത്തിനാവശ്യമായതെന്തും ഭക്ഷണത്തില് നിന്ന് ശരിയായി ആഗിരണം ചെയ്യാനും ആവശ്യമില്ലാത്തതെല്ലാം ഒട്ടും സമയം കളയാതെ പുറന്തള്ളാനും സാധിക്കുന്നു. കഞ്ഞി അത്ര നിസാരക്കാരനല്ല ! ആധുനികകാലത്ത് ചിലര് മനസിലാക്കിയിരിക്കുന്നതും പറഞ്ഞു കേള്ക്കുന്നതും പരിശോധിച്ചാല് ഓട്സില് മാത്രമാണ് ഫൈബര് ഉള്ളത് എന്ന് തോന്നിപ്പോകും. ഒരു നേരത്തെ ഭക്ഷണത്തിനുപകരം ഒരു ഗ്ലാസ് ഓട്സ് കുടിക്കുന്നവരാണധികവും. വീണ്ടും വിശക്കുമെന്ന് ഭയന്ന് രണ്ടും മൂന്നും ഗ്ലാസ് വരെ കുടിക്കുന്നവരുമുണ്ട്. നീട്ടിക്കാച്ചിയതല്ലേ എന്ന് കരുതി ഉണ്ടാക്കിയത് മുഴുവന് കുടിക്കുന്നവരും കുറവല്ല. ഓട്സ് കുടിക്കുന്നവരേക്കാള് പ്രിയമുള്ളത് ഇത് ഉണ്ടാക്കുന്നവര്ക്കാണെന്ന് പറയാതിരിക്കാന് നിവൃത്തിയില്ല. ഒരു നേരത്തെ ഭക്ഷണത്തിന് ആവശ്യമായ മനുഷ്യവിഭവശേഷിയുടെ നിരവധി മടങ്ങ് കുറവാണല്ലോ ഓട്സ് ഉണ്ടാക്കാന് ആവശ്യമായിട്ടുള്ളത്. എന്നാല്, കേരളീയരെ സംബന്ധിച്ച് ഓട്സിനേക്കാള് നല്ലത് കഞ്ഞി തന്നെയാണ്. പ്രമേഹബാധിതര്ക്ക് കൂടുതല് സുരക്ഷിതമാകുന്നതിന് ചില കാര്യങ്ങള് കൂടി ശ്രദ്ധിക്കണമെന്ന് മാത്രം. തവിടുള്ള ധാന്യങ്ങള് തന്നെ കഞ്ഞി വയ്ക്കാന് ഉപയോഗിക്കണം. കഞ്ഞിവെള്ളത്തില് അന്നജത്തിന്റെ അളവ് കൂടുതലായതിനാല് പ്രമേഹരോഗികളില് അത് ഒഴിവാക്കാനായി പ്രഷര് കുക്കറില് കഞ്ഞി പാകം ചെയ്യരുത്. കഞ്ഞിവെള്ളം ഊറ്റിക്കളഞ്ഞ് പകരം ചൂടുവെള്ളം ചേര്ക്കുന്നത് കൂടുതല് നല്ലത്. കഞ്ഞിക്കൊപ്പം തോരനോ ചമ്മന്തിയോ കൂട്ടുകറിയോ അവിയലോ പ്രാധാന്യത്തോടെ തന്നെ ഉള്പ്പെടുത്തണം. നാരുകളടങ്ങിയ ഭക്ഷണം പലവിധ ആരോഗ്യപ്രശ്നങ്ങള് പരിഹരിക്കുന്നതിന് ഉപകരിക്കും. ആയതിനാല് നാരുകളടങ്ങിയ ഭക്ഷണം അവ നഷ്ടപ്പെടാതെ തന്നെ ഉപയോഗിക്കാനാണ് ശ്രദ്ധിക്കേണ്ടത്. നാരുകള് കുറവുള്ള ഭക്ഷണം കഴിക്കുമ്ബോള് നാരുകള് കൂടുതലുള്ളവ കൂടി അതിനൊപ്പം കഴിക്കുന്നതിന് പ്രത്യേകം ശ്രദ്ധിച്ചാല് ആരോഗ്യത്തോടെ ദീര്ഘകാലം കഴിയാവുന്നതാണ്.